ലഖീംപൂര് സംഘര്ഷത്തിനിടെ കര്ഷകര് കൊല്ലപ്പെട്ട സംഭവം മനുഷ്യ മനസാക്ഷിയെ ഞെട്ടിച്ച കൊലപതാകം സുപ്രീം കോടതി ഇന്ന് പരിഗണിക്കും ന്യൂഡെല്ഹി: ഉത്തര്പ്രദേശിലെ ലഖീംപൂര് സംഘര്ഷത്തിനിടെ നാല് കര്ഷകര് ഉള്പ്പെടെ എട്ട് പേര് മരിച്ച സംഭവം സുപ്രീംകോടതി ഇന്ന് പരിഗണിക്കും.സംഭവം കൈകാര്യം ചെയ്യുന്ന കാര്യത്തില് ഉത്തര്പ്രദേശ് പൊലീസ് ഗുരുതര വീഴ്ചവരുത്തിയെന്ന ആരോപണത്തെത്തുടര്ന്നാണ് സുപ്രീംകോടതിയുടെ ഇടപെടല്. കേസില് ആഭ്യന്തര സഹമന്ത്രി അജയ് മിശ്രയുടെ മകന് ആശിഷ് മിശ്ര ഉള്പെട്ടതിനാല് യുപി പൊലീസ് വേണ്ട വിധത്തില് നടപടിയെടുക്കുന്നില്ലെന്നാണ് ആക്ഷേപം. വ്യാഴാഴ്ച ചീഫ് ജസ്റ്റിസ് എന് വി രമണ അധ്യക്ഷനായ ബെഞ്ചാണ് കേസ് പരിഗണിക്കുന്നത്. സുപ്രീംകോടതിയുടെ മേല്നോട്ടത്തില് കേസ് സിബിഐക്ക് കൈമാറണമെന്നാണ് ആവശ്യം. അതേസമയം സംഭവുമായി ബന്ധപ്പെട്ട് പ്രതിഷേധം ശക്തമാക്കാനാണ് കര്ഷകസംഘടനയുടെ തീരുമാനം. കൂടാതെ മകനെ ന്യായീകരിച്ച് മന്ത്രിയും രംഗത്തെത്തി. സംഭവ സമയത്ത് തന്റെ മകന് അവിടെ ഉണ്ടായിരുന്നില്ലെന്നും പ്രതിഷേധക്കാര് ആക്രമിച്ചപ്പോള് നിയന്ത്രണം വിട്ട വാഹനം അവര്ക്കിടയിലേക്ക് ഇടിച്ചുകയറുകയായിരുന്നുവെന്നുമാണ് മന്ത്രി പറഞ്ഞത്. എന്തുസംഭവിച്ചാലും രാജിവെക്കില്ലെന്നും മന്ത്രി കൂട്ടിച്ചേര്ത്തു. അതേസമയം മന്ത്രിയുടെ പ്രതികരണത്തിന് പിന്നാലെ അദ്ദേഹം പറഞ്ഞ മുഴുവന് കാര്യങ്ങളും പാടെ തള്ളിക്കളയുന്ന വീഡിയോ പുറത്തുവന്നു. സാവധാനം നടന്നുപോകുന്ന കര്ഷകരുടെ നേര്ക്ക് ഇടിച്ചുകയറുന്ന വാഹനത്തിനെയാണ് വീഡിയോയില് കാണുന്നത്. ആശിഷ് മിശ്രയ്ക്കെതിരെ കൊലക്കുറ്റത്തിന് കേസെടുത്തിട്ടുണ്ടെങ്കിലും ഇതുവരെ ഒരു നടപടിയും യു പി പൊലീസ് സ്വീകരിച്ചിട്ടില്ല. ഈ വിഷയത്തില് പൊലീസ് ആശിഷിനെ ചോദ്യം ചെയ്തില്ലെന്നും ആരോപണങ്ങള് ഉയരുന്നുണ്ട്.